1997R2597 — ET — 01.01.1999 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

Muudetud:









▼B

NÕUKOGU MÄÄRUS (EÜ) nr 2597/97,

18. detsember 1997,

millega sätestatakse täiendavad eeskirjad piima- ja piimatooteturu ühise korralduse kohta joogipiima osas







EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artikleid 42 ja 43, võttes arvesse komisjoni ettepanekut, ( 1 ) võttes arvesse Euroopa Parlamendi arvamust, ( 2 ) võttes arvesse majandus- ja sotsiaalkomitee arvamust ( 3 ) ning arvestades, et: ning arvestades, et: täiendavaid eeskirju piima- ja piimatooteturu ühise korralduse kohta joogipiima osas sätestava nõukogu 29. juuni 1971. aasta määruse (EMÜ) nr 1411/71 ( 4 ) eesmärk on kvaliteedigarantiid ja tarbijate soovidele ning vajadustele vastavaid tooteid tagades võimalikult palju suurendada CN-koodi 0401 alla kuuluvate toodete turgu; turustusnormide kehtestamine asjakohastele piimatoodetele aitab tasakaalustada turgu ja kindlustab seega põllumajandustootjatele rahuldava elatustaseme; seetõttu on sellistest eeskirjadest kinnipidamine nii tootjate kui ka tarbijate huvides; nimetatud määrusesse tuleks teha hulk muudatusi ja võtta selle sätted kokku uues määruses, et kogemusi ära kasutades ja eeskirju lihtsamaks ning selgemaks tehes asjaomaste isikute õiguskindlust paremini tagada; vastu tulles tarbijate soovidele, kes pööravad järjest suuremat tähelepanu piimavalkude toiteväärtusele, tuleks sätestada reeglid, mis tagaksid piimatoodetes vähemalt piima loomuliku valgusisalduse, ja lubada joogipiima rikastamist piimavalkude, mineraalsoolade või vitamiinidega või selle laktoosisisalduse vähendamist; toorpiima, kuumtöödeldud piima ja piimatoodete tootmise ning turustamise tervishoiueeskirju sätestava nõukogu 16. juuni 1992. aasta direktiivi 92/46/EMÜ ( 5 ) artikli 5 lõikes 9 on ette nähtud teatavad nõuded joogipiima koostisele; järjepidevuse huvides tuleks need sätted lülitada turustusnorme käsitlevasse määrusesse ja ühtlasi neid kogemusi arvestades muuta; kohaldatakse nõukogu 18. detsembri 1978. aasta direktiivi 79/112/EMÜ toiduainete märgistamist, esitlust ja reklaami käsitlevate liikmesriikide seaduste lähendamise kohta ( 6 ) ning nõukogu 24. septembri 1990. aasta direktiivi 90/496/EMÜ toidu toitumisalase teabega märgistuse kohta ( 7 ); õigusaktide ühtsuse tagamiseks peaksid kolmandatest riikidest imporditud toodete kohta kehtima samad eeskirjad; tuleks sätestada, et liikmesriigid määravad kindlaks kontrollimise korra ja käesoleva määruse rikkumise eest kohaldatavad karistused, ON VASTU VÕTNUD KÄESOLEVA MÄÄRUSE:







Artikkel 1

1. Käesolev määrus sätestab CN-koodi 0401 alla kuuluvatele ühenduses inimtarbimiseks mõeldud toodetele normid, piiramata rahva tervise kaitse nõudeid.

2. Käesolevas määruses kasutatakse järgmisi mõisteid:

a) piim – ühe või mitme lehma lüpsmise saadus;

b) joogipiim – artiklis 3 nimetatud tooted, mis on mõeldud ilma edasise töötlemiseta tarbijale tarnimiseks;

c) rasvasisaldus – piimarasva massiosade arv sajas massiosas piimas;

d) valgusisaldus – valgu massiosade arv saja massiosa piima kohta (arvutatakse, korrutades piima üldlämmastiku massiprotsendi teguriga 6,38).

Artikkel 2

1. Ainult niisugust piima, mis vastab joogipiimale sätestatud nõuetele, võib ilma edasise töötlemiseta tarnida või müüa lõpptarbijale kas otse või restoranide, haiglate, sööklate või muude toitlustusettevõtete kaudu.

2. Nende toodete müüginimetused on esitatud artiklis 3. Neid nimetusi tuleb kasutada ainult selles artiklis nimetatud toodete kohta, küll aga ei ole piiratud nende kasutamine liitnimetustes.

3. Liikmesriigid võtavad meetmeid, et tutvustada tarbijatele asjakohaste toodete iseloomu ja koostist, kui sellise teabe puudumine võiks põhjustada segadust.

Artikkel 3

1. Joogipiimaks loetakse järgmisi tooteid:

a) toorpiim: piim, mida pole kuumutatud üle 40 °C ega töödeldud mingil samaväärse mõjuga viisil;

b) täispiim: kuumtöödeldud piim, mis rasvasisalduse osas vastab ühele järgmistest nõuetest: — standardne täispiim: piim rasvasisaldusega vähemalt 3,50 % (m/m). Liikmesriigid võivad ette näha täiendava täispiima liigi, mille rasvasisaldus on 4,00 % (m/m) või rohkem, — mittestandardne täispiim: piim, mille rasvasisaldust pole pärast lüpsmist muudetud piimarasvade lisamise või eemaldamisega ega segatud seda piimaga, mille loomulikku rasvasisaldust on muudetud. Rasvasisaldus ei tohi siiski olla alla 3,50 % (m/m);

c) madala rasvasisaldusega piim: kuumtöödeldud piim, mille vähendatud rasvasisaldus on vähemalt 1,50 % (m/m) ja kõige rohkem 1, 80 % (m/m);

d) kooritud piim: kuumtöödeldud piim, mille vähendatud rasvasisaldus on kõige rohkem 0,50 % (m/m).

2. Piiramata lõike 1 punkti b teist alapunkti, on lubatud ainult järgmised muudatused:

a) joogipiimale ettenähtud rasvasisalduse saamiseks võib muuta loomulikku rasvasisaldust, eemaldades või lisades koort või lisades täispiima, madala rasvasisaldusega piima või kooritud piima;

b) piima võib rikastada piimavalkude, mineraalsoolade või vitamiinidega;

c) laktoosisisaldust võib vähendada glükoosiks ja galaktoosiks muutmise teel.

Punktides b ja c nimetatud piima koostise muutmised on lubatud ainult juhul, kui toote pakendil on vastav kustumiskindel märge, mis on hästi nähtav ja loetav. Selline märge ei asenda direktiivis 90/496/EMÜ ettenähtud toitumisalase teabega märgistamise kohustust. Valkudega rikastatud piima valgusisaldus peab olema 3,8 % (m/m) või rohkem.

Liikmesriigid võivad punktides b ja c nimetatud piima koostise muutmist piirata või selle keelata.

Artikkel 4

Joogipiim peab vastama järgmistele nõuetele:

a) külmumistemperatuur peab olema ligilähedane päritolupiirkonna toorpiima keskmisele külmumistemperatuurile;

b) 3,5 massiprotsenti rasva sisaldava 1 liitri piima mass temperatuuril 20 °C peab olema vähemalt 1 028 grammi, teistsuguse rasvasisaldusega piima liitri mass peab olema ekvivalentne;

c) 3,5 massiprotsenti rasva sisaldavas piimas peab olema vähemalt 2,9 massiprotsenti valku, teistsuguse rasvasisaldusega piima korral peab valgu sisaldus olema ekvivalentne.

▼M1 —————

▼B

Artikkel 5

Joogipiimana müümiseks ühendusse imporditud tooted peavad vastama käesolevale määrusele.

Artikkel 6

Kohaldatakse direktiivi 79/112/EMÜ, eriti joogipiima märgistamist käsitlevate siseriiklike sätete osas.

Artikkel 7

1. Liikmesriigid võtavad kõik asjakohased meetmed, et kindlustada käesoleva määruse kohaldamisel järelevalve, karistada rikkumiste eest ning tõkestada ja ära hoida pettusi.

Neist meetmetest ja kõigist muudatustest tuleb komisjonile teatada nende vastuvõtmisele järgneva kuu jooksul.

2. Komisjon võtab käesoleva määruse üksikasjalikud rakenduseeskirjad vastu piima- ja piimatooteturu ühise korralduse kohta väljaantud nõukogu 27. juuni 1968. aasta määruse (EMÜ) nr 804/68 ( 8 ) artiklis 30 sätestatud korras.

Artikkel 8

Käesolevaga tunnistatakse määrus (EMÜ) nr 1411/71 kehtetuks.

Viiteid määrusele (EMÜ) nr 1411/71 loetakse viideteks käesolevale määrusele.

Artikkel 9

Käesolev määrus jõustub 1. jaanuaril 1998. Artiklit 4 hakatakse kohaldama alates 1. jaanuarist 1999.

Käesolev määrus on tervikuna siduv ja vahetult kohaldatav kõikides liikmesriikides.